Leslie Cheung

Latar belakang

Cheung lahir di Hong Kong dengan nama lahir Cheung Fat-chung, yang kemudian diubah menjadi Cheung Kwok-Wing. Cheung ialah anak bongsu daripada 10 orang adik-beradik dari keluarga Hakka kelas sederhana. Cheung Wut Hoi (ayah beliau) ialah seorang tukang jahit ternama, antara pelanggan beliau adalah pelakon Amerika Syarikat, William Holden dan Cary Grant Ibu bapa beliau bercerai ketika beliau berusia muda. Semasa di Hong Kong, Leslie Cheung bersekolah di Sekolah Rosaryhill, Jalan Stubbs, Hong Kong. 
Ketika umur 12 tahun, beliau dihantar ke Sekolah Norwich di England. Beliau bekerja sebagai pelayan bar di restoran keluarganya di Southend-on-Sea dan menyanyi pada hujung minggu. Pada masa itu beliau memilih nama pentas, "Leslie". Menurut Cheung, dia memilih nama itu disebabkan "Saya suka filem Gone with the Wind dan saya menyukai Leslie Howard. Nama itu boleh digunakan oleh lelaki dan perempuan, jadi saya menyukainya". Semasa di sebuah konsert, beliau memberitahu nama itu terdengar seksi berbanding nama barat beliau "Bobby".
Di dalam beberapa wawancara, Cheung mengatakan masa kecil beliau tidaklah bahagia. "Saya tidak memiliki masa kecil yang bahagia. Pertengkaran, perkelahian dan tidak tinggal bersama ibu bapa; Saya tinggal bersama nenek." (menurut wawancara Majalah Time ditulis oleh Richard Corliss) "Yang saya boleh kata mengenai masa kecil saya ialah ibu bapa saya tidak tinggal serumah dengan saya. Sebagai seorang budak, hal ini sukar difahami dan menyebabkan saya tertekan."
Cheung menyambung pengajiannya di Universiti Leeds di sebelah utara England, di mana beliau belajar pengurusan tekstil. Beliau meninggalkan pengajian di menara gading semasa akhir tahun pertama kerana ayah beliau sakit tenat dan meminta beliau kembali ke Hong Kong. Cheung tidak kembali ke England untuk menyambung pengajian beliau selepas itu.

Kehidupan peribadi

Selain daripada menjadi penyanyi Cantopop, Cheung merupakan aktif dalam bidang politik dan membincangkan mengenai identiti seksual. Beliau mengumumkan hubungan seks sejenis dengan Daffy Tong semasa konsert pada tahun 1997. Hal ini telah menyebabkannya untuk mendapat tempat dalam kalangan masyarakat LGBT di China, Jepun, Taiwan dan Hong Kong. Dalam temu ramah pada 2001 dengan Majalah Time, Cheung berkata: "Lebih tepat kalau dikatakan bahawa saya seorang biseksual. Saya pernah mempunyai teman wanita apabila saya berumur 22 atau lebih, saya telah bertanya kepada teman wanita saya, Teresa Mo untuk berkahwin dengan saya," tetapi tidak berjaya. Dalam dua wawancara pada tahun 1992 dan 2002, Cheung juga menyatakan bahawa "Fikiran saya adalah biseksual, mudah bagi saya untuk mengasihi seorang wanita, saya juga mudah untuk mencintai seorang lelaki" dan "saya percaya seorang pelakon yang baik akan menjadi androgini, dan sentiasa berubah." Hal ini merujuk kepada persembahan keinterseksan, pemakaian androgen, dan kewanitaan gay dalam muzik dan video muziknya.
Cheung dan Ngai Sze-Pui (倪 詩 蓓), seorang model dan pelakon Hong Kong yang ditemui pada set Agency 24, berada dalam hubungan selama dua tahun.
Walaupun demikian, pengarang Nigel Collett, yang menulis sebuah buku tentang Cheung berjudul Firelight of a Different Color: The Life and Times of Leslie Cheung Kwok-wing, menyimpulkan bahawa Cheung ialah gay dan perjuangan penyanyi dengan seksualitinya menyebabkan kemurungannya. 
Cheung menjawab soalan mengenai kekasih, "Dari segi kekasih, saya rasa saya boleh menjadi sahabat yang lebih baik daripada kekasih kerana saya kerja keras. Untuk berkongsi rasa cinta saya, orang itu harus berkompromi sesuatu." Kenyataan ini dibuat semasa wawancara selepas pembebasan Okinawa Rendezvous.
Cheung tidak pernah berkahwin akan tetapi berada dalam hubungan tempoh panjang dengan rakan zaman kanak-kanak, Daffy Tong.

Meninggal

Cheung meninggal dunia pada 1 April 2003 pada pukul 6.43 petang (waktu Hong Kong). Beliau terjun dari tingkat 24 Hotel Mandarin Oriental, yang terletak di Wilayah Tengah, Hong Kong. Beliau meninggalkan sekeping nota yang menyatakan bahawa dia menderita tekanan. Beliau berusia 46 tahun ketika itu.
Sebagai seorang artis popular di Asia, kematian Cheung meruntunkan hati jutaan peminatnya serta mengejutkan industri hiburan Asia dan komuniti Cina seluruh dunia . Sehari selepas kematian Cheung, teman lelakinya, Tong, mengesahkan bahawa Cheung menderita kemurungan dan telah berjumpa dengan pakar psikiatri selama setahun. Dia juga mengungkapkan bahawa Cheung pernah mencuba untuk membunuh bunuh diri pada 2002. Semasa upacara pengebumian, anak saudara mendiang menyatakan Cheung menghidap kemurungan klinikal dan telah menderita selama setahun (2002-2003). 
Tanpa menghiraukan risiko penyakit SARS dan peringatan WHO untuk perjalanan ke Hong Kong, puluhan ribu termasuk para selebriti dan peminat, ramai yang datang dari luar negera seperti China, Taiwan, Jepun, Asia Tenggara, Amerika Syarikat dan Kanada membanjiri upacara penghormatan terakhir Cheung, yang diadakan untuk pelawat umum pada 7 April 2003. Cheung dikremasi pada 8 April 2003. Sepanjang sebulan, kematian Cheung mendominasi akhbar utama Hong Kong dan lagu-lagunya sentiasa diudarakan. Album terakhir Cheung Everything Follows the Wind diterbitkan tiga bulan setelah kematiannya.
Surat terakhir Cheung (terjemahan):
"Depresi! Terima kasih kepada semua rakanku. Terima kasih kepada Profesor Felice Lieh-Mak (pakar psikiatri Cheung). Tahun ini begitu susah. Saya tidak dapat bertahan lagi. Terima kasih kepada Encik Tong. Terima kasih keluargaku. Terima kasih kakak Fei (Lydia Shum Din-ha). Dalam hidup saya tidak melakukan yang jahat. Mengapa harus berakhir seperti ini?"